Source: https://domov.sme.sk/c/7899057/proces-s-volodymyrom-y-v-kauze-piatich-vrazd-sa-opat-nekonal.html
Timestamp: 2017-02-24 20:32:41+00:00
Document Index: 1302010

Matched Legal Cases: ['Súd ', 'súd ', 'súd ', 'súd ', 'súd ', 'súd ']

Proces s Volodymyrom Y. v kauze piatich vrážd sa opäť nekonal - domov.sme.sk
Zobraziť všetky sekcie Proces s Volodymyrom Y. v kauze piatich vrážd sa opäť nekonal
Okrem ukrajinského bosa sa na pondelkový proces nedostavil ani jeden z troch ďalších spoluobžalovaných. 6. júl 2015 o 11:05 TASR
Ukrajinský bos Volodymyr Y.(Zdroj: TASR)Písmo:A-|A+00BRATISLAVA. Ukrajinský bos Volodymyr Y. sa v pondelok opätovne, podobne ako koncom apríla, nedostavil na proces v kauze piatich vrážd, ktorú pojednáva senát Krajského súdu v Bratislave (KS). Okrem neho sa na pondelkový proces nedostavil ani jeden z troch ďalších spoluobžalovaných. Pojednávanie trojčlenný senát KS najnovšie odročil na 19. a 20. októbra. Súd prostredníctvom Ministerstva spravodlivosti požiada príslušné justičné orgány Ukrajiny o doručenie predvolania a vyžiadanie stanoviska troch obžalovaných, či sa na vytýčenom hlavnom pojednávaní chcú skutočne zúčastniť, alebo súhlasia s konaním v ich neprítomnosti. Volodymyr Y. sa od jesene 2013 nachádza na Ukrajine a aj keby mal cestovný pas, ktorý v minulosti nemal, na Slovensko by prísť nemohol, keďže je administratívne z nášho územia vyhostený. Bývalý ukrajinský boxer strávil na Slovensku takmer 12 rokov vo väzbe.
Obžalovaní v tejto kauze sú okrem Volodymyra Y. aj Vasyl P., Mykola Sh. a Eduard V. KS v Bratislave už v októbri 2013 zaslal Volodymyrovi Y. písomnú výzvu, či dáva, alebo nedáva súhlas na konanie v jeho neprítomnosti. Vrátený prípad V kauze piatich vrážd komplicov gangu už raz KS rozhodol, keď obžalovaným uložil doživotné tresty odňatia slobody, Najvyšší súd však prípad vrátil naspäť prvostupňovému súdu. Volodymyra Y. prepustil z väzby na jeseň 2013 trnavský súd na základe rozhodnutia Ústavného súdu. Keďže Volodymyra Y. už v minulosti úrady vyhostili, na území Slovenska zostať nemohol. Na základe administratívneho vyhostenia bol 19. septembra 2013 odovzdaný na hraničnom priechode Vyšné Nemecké ukrajinskej strane. Ukrajinec bol aj v minulosti niekoľkokrát prepustený na slobodu, okamžite ho však zadržali policajti, obvinili z ďalšej trestnej činnosti a na základe toho ho súdy opäť vzali do väzby.
Aj po tom, ako ho 17. septembra minulého roku prepustil súd na slobodu, čakali pred väznicou policajti. Vtedy ho však eskortovali do Útvaru policajného zaistenia pre cudzincov v Medveďove, odkiaľ ho neskôr previezli na slovensko-ukrajinskú hranicu. Viaceré kauzy Na Slovensku stíhajú Volodymyra Y. vo viacerých kauzách. Na Okresnom súde v Trnave čelí obžalobe z vraždy spolumajiteľa erotického salóna Dallas v Galante. Na tento súdny proces, ako aj na pojednávanie pred KS v Bratislave sa nedostavuje. Volodymyr Y. je spolu s ďalšími troma mužmi obvinený v kauze piatich vrážd svojich podriadených. Vo februári 2009 ich KS v Bratislave odsúdil na doživotie, avšak Najvyšší súd verdikt zrušil a nižší súd musí rozhodnúť znovu. Okrem toho ho stíhali aj v prípade ďalších dvoch vrážd, avšak súdy ho spod obžaloby právoplatne oslobodili.
Ukrajinec bol zatiaľ právoplatne odsúdený iba za zorganizovanie vývozu kradnutých áut do zahraničia na štyri roky, ktoré si odsedel. Podľa polície bol Volodymyr Y. hlavou zločineckej skupiny od konca 90. rokov. Gang údajne pôsobil na Slovensku, v Česku, Maďarsku, Rumunsku, na Ukrajine a v Bielorusku a okrem iného sa mal zaoberať lízingovými a poisťovacími podvodmi a krádežami áut. Nechajte si posielať ranný prehľad najdôležitejších správ e-mailom